P6_TA(2006)0455

Moldavija (Pridnestrje)

Resolucija Evropskega parlamenta o Moldaviji (Pridnestrju)

Evropski parlament,

- ob upoštevanju svojih prejšnjih resolucij o položaju v Moldaviji in Pridnestrju, zlasti resolucije z dne 16. marca 2006 [1],

- ob upoštevanju Sporazuma o partnerstvu in sodelovanju med Moldavijo in Evropsko unijo, ki je začel veljati 1. julija 1998,

- ob upoštevanju akcijskega načrta evropske sosedske politike za Moldavijo, sprejetega 22. februarja 2005, ki določa usmeritev za strateško sodelovanje med Republiko Moldavijo in Evropsko unijo,

- ob upoštevanju izjav Organizacije za varnost in sodelovanje v Evropi (OVSE) na vrhu v Istanbulu leta 1999 in zasedanja ministrskega sveta v Oportu leta 2002,

- ob upoštevanju ukrajinske pobude "Z demokracijo do rešitve", ki jo je dne 22. aprila 2005 predstavil ukrajinski predsednik Viktor Juščenko,

- ob upoštevanju izjave predsedstva v imenu Evropske unije z dne 18. septembra 2006 o "referendumu" v pridnestrski regiji Republike Moldavije,

- ob upoštevanju člena 103(4) svojega Poslovnika,

A. ker je v pridnestrski regiji Moldavije dne 17. septembra 2006 potekal "referendum" za popolno neodvisnost regije ter morebitno združitev z Rusko federacijo;

B. ker mednarodna skupnost ni priznala "referenduma" niti njegovih izidov, saj ga je povsem enostransko izvedel represivni režim v Pridnestrju ter s tem onemogočil možnosti za dogovor o politični rešitvi spora v Moldaviji, in ker so bili zavajajoči ton vprašanj ter neizpolnjevanje osnovnih zahtev za svobodne in poštene volitve, kot so svoboda medijev, svoboda zbiranja in politični pluralizem, ocenjeni, da vnaprej določajo izid referenduma,

C. ker je spor med separatistično oblastjo v Pridnestrju in osrednjo vlado v Moldaviji bistveno prispeval k nestabilnosti vse države,

D. ker od leta 1992 potekajo pogajanja o statusu Pridnestrja v tako imenovani obliki 5+2, kjer sodelujejo Moldavija, pridnestrska regija Moldavije, Rusija, Ukrajina in OVSE ter EU in ZDA kot opazovalki; ker so bila pogajanja aprila 2006 prekinjena,

E. ker je EU pred nedavnim naredila pomembne korake, da bi okrepila svoje delovanje v Republiki Moldaviji in pospešila iskanje rešitve spora v Pridnestrju, in sicer z odprtjem stalne delegacije Komisije v Kišinjovu, z imenovanjem posebnega predstavnika EU za Moldavijo, ki naj bi prispeval k trajni rešitvi spora v Pridnestrju, in z ustanovitvijo misije EU za pomoč na mejah (EUBAM) v Moldaviji in Ukrajini,

F. ker je glede na poročilo ZN o človekovem razvoju za leto 2005 Moldavija najrevnejša evropska država in ker je položaj v Pridnestrju velika ovira za družbeno-ekonomski razvoj države,

G. ker je Ruska federacija v začetku leta prepovedala uvoz kmetijskih proizvodov (vina, sadja in zelenjave) iz Moldavije in Gruzije, kar zlasti škoduje gospodarskemu razvoju obeh držav,

H. ker enostranskih gibanj za neodvisnost v Pridnestrju, Južni Osetiji in Abhaziji ne podpira nobena mednarodna organizacija in ker pod okriljem Organizacije za varnost in sodelovanje v Evropi in Združenih narodov še naprej potekajo prizadevanja za obnovo suverenosti in ozemeljske celovitosti Moldavije in Gruzije,

1. močno obsoja poskus pridnestrske regije Moldavije, da z izvedbo tako imenovanega referenduma enostransko doseže samostojnost;

2. poziva vlado Ruske federacije, naj odreče svojo podporo temu početju, zlasti izvedbi tako imenovanih referendumov o neodvisnosti regije; poziva vlado Ruske federacije, naj v celoti podpre večstranska prizadevanja za iskanje rešitve sporov v svoji soseščini; poziva vlado Ruske federacije, naj poleg tega izpolni zaveze, dane v Svetu Evrope leta 1996 in ki jih odražajo sklepi vrha OVSE (Istanbul 1999) in ministrskega sveta (Oporto 2002), o umiku ruskih vojakov in orožja z ozemlja Moldavije; izraža zaskrbljenost zaradi pomanjkanja napredka pri tem vprašanju;

3. v celoti zavrača izvedbo in izid "referenduma" o neodvisnosti pridnestrske regije Moldavije ter njenega morebitnega pristopa k Ruski federaciji, ker je to v ostrem nasprotju z mednarodno priznano suverenostjo in ozemeljsko celovitostjo Republike Moldavije in ker represivni režim v Pridnestrju ne dovoljuje svobodnega izražanja volje ljudi;

4. poudarja, da je rešitev pridnestrskega vprašanja bistveni element za spodbujanje politične stabilnosti in gospodarske blaginje v Republiki Moldaviji in vsej regiji; poudarja, da je treba najti mirno rešitev spora, ki bo v skladu z Ustanovno listino in konvencijami Združenih narodov ter deklaracijami OVSE in ki bo v celoti spoštovala suverenost in ozemeljsko celovitost Republike Moldavije v okviru njenih mednarodno priznanih meja;

5. poziva vse strani v sporu, naj se vzdržijo ukrepov, ki bi še poslabšali položaj, ter naj se nemudoma vrnejo za pogajalsko mizo v okviru 5+2 in si prizadevajo za hitro in pregledno rešitev spora;

6. poziva Svet, države članice in Komisijo, naj še naprej v celoti podpirajo politično in mirno rešitev regionalnih sporov v soseščini, ki jo EU deli z Rusko federacijo, ter jih poziva, naj o teh vprašanjih razpravljajo na naslednjih srečanjih s predsednikom in vlado Ruske federacije;

7. poziva vlado Moldavije, naj sprejme ukrepe za krepitev zaupanja ter prebivalcem Pridnestrja predloži nove predloge s pozitivnimi spodbudami, da bi sami v celoti podprli mirno ponovno združitev države ob varstvu pravic manjšinskega jezika in lokalne avtonomije;

8. obsoja, da samooklicane pridnestrske oblasti še naprej zatirajo, nadlegujejo in zastrašujejo predstavnike neodvisnih medijev, nevladnih organizacij in civilne družbe;

9. obžaluje, da ni bistvenega napredka v pogovorih EU z Moldavijo o vizumskih olajšavah in sporazumu o ponovnem sprejemu; poziva Svet in Komisijo, naj pospešita postopek za sklenitev sporazuma o vizumskih olajšavah z Moldavijo ter zagotovita njegovo izvajanje; meni, da je nepošteno in diskriminatorno, da pridnestrski državljani z ruskimi potnimi listi lažje potujejo v EU kot pa Moldavijci, kar še povečuje napetosti v pridnestrski regiji in ne spodbuja rešitve spora;

10. izraža zadovoljstvo nad odločitvijo Ukrajine marca 2006, da na svoji meji s Pridnestrjem uvede nove carinske predpise v skladu z mednarodnim pravom;

11. pozdravlja dobre rezultate misije EUBAM na meji med Moldavijo in Ukrajino, ki je bila ustanovljena marca 2005 ter igra pomembno vlogo v boju proti korupciji, nezakoniti trgovini in tihotapljenju, in sicer s povečevanjem preglednosti in vzpostavljanjem ustreznih operativnih in institucionalnih zmogljivosti v Moldaviji, da se zagotovi učinkovit nadzor na mejah, kar bo prispevalo h končni rešitvi pridnestrskega spora;

12. odločno in trajno podpira prizadevanja Moldavcev za vzpostavitev delujoče demokracije, pravne države in spoštovanja človekovih pravic, kar je nujno za zagotavljanje napredka pri reformah;

13. naroči svojemu predsedniku, naj to resolucijo posreduje Svetu, Komisiji, vladi in parlamentu Moldavije, vladi Romunije, vladi Ukrajine, vladi Ruske federacije, vladi Združenih držav Amerike in generalnima sekretarjema OVSE in Sveta Evrope.

[1] Sprejeta besedila, P6_TA(2006)0099.

--------------------------------------------------